18
Wdekwent Judas Jesus
(Mt. 26:47-56; Mr. 14:43-50; Lc. 22:47-53)
1 Wluzhse re Jesus yra neree, wruu Ne yra Ne xpén Ne, za Ne stebkoo guexgyow-Cedrón te ledne nuu yag-olivo, wdee Ne lad yag guin yra Ne men. 2 No ke Judas ne wdekwent Jesus nan gan pazh nak lugar guin, porke ndal tir wa Ne nga yra Ne xpén Ne. 3 Lex wdxinno Judas tebëd soldad nga no le tebëd mén ne rapkwent xeydoo Dëdyuzh; laa fxuz ne rnebééy lo yra fxuz no le men ne nak farisew wxaal yra men guin. Zanzen men bnii, no zanzen men gyerbël, no zanzen men spad. 4 Per kom che nan Jesus yra ne sak Ne, wruu Ne nga wnabdiiz Ne lo men, re Ne:
―¿Txu rye de?
5 Wke men re men:
―Le noo rye Jesus men-Nazaret.
Wke Jesus, re Jesus:
―Noo ne.
No ke Judas ne ydekwent Jesus zu lad men. 6 No chene re Jesus: “Noo ne”, wberezhich men yra men wkantaa men lyu. 7 Lex wnabdiiz Jesus lo men ste, re Jesus:
―¿Txu rye de?
Wke men re men:
―Le noo rye Jesus men-Nazaret.
8 Orguin re Ne:
―Che na noo lo de ne noo ne. Belne noo rye de, gudee si gya yra ménree.
9 Wak neree chen gak kumplir ne re Ne, chene re Ne: “Ni te mén ne wniiz de lo noo wakdet perdid.” 10 Lex wboo Simon-Bëd spad ne neey Simon-Bëd, wtxugnëz men gyedyagbëë men ne la Malco ne nak xmos fxuz ne mazre nondee. 11 Orguin re Ne lo Bëd:
―Gugutsoow spad gwa xlugaro. Belne Xuz noo rniiz gyelenlesree ne sak noo we, ¿peguin sakdet noo we?
Wano mén Jesus lo fxuz ne mazre nondee
(Mt. 26:57-58; Mr. 14:53-54; Lc. 22:54)
12 Orguin wbig soldad ne rnebééy yra men xsoldad men no le men ne rapkwent xeydoo Dëdyuzh, wnëëz men Jesus wliib men Ne. 13 Wano men Ne primer ruxyuu Anás porke laa men nak xuzsweguer Caifás ne nak fxuz ne mazre nondee iz guin. 14 Laake Caifásree nga nak ne re lo men-Israel ne wendee guet tebegue mén por yra men-Israel.
Wkedxnruu Bëd ne rnebeey Bëd Jesus
(Mt. 26:69-70; Mr. 14:66-68; Lc. 22:55-57)
15 Wanal Simon-Bëd Jesus yrup men ste xpén Ne. Kom rnebeey fxuz ne mazre nondee ste men guin, neguin wdenal men Ne ruxyuu fxuz, 16 le Bëd wyan zhiin yaglaa por fwer. Lex wruu xpén Ne ne rnebeey fxuz ne mazre nondee, wnii men lo wnaa ne zunap ruyaglaa; por neguin wdee wnaa guin si wdee Bëd. 17 Orguin re wnaa guin lo Bëd:
―¿Pe let nodet de nak te xpén mén gwa?
Wke Bëd, re Bëd:
―Let nodet noo.
18 Kom rak nyag, lex wgoob yra mén ne rlaa dxiin nga yag, wzuul men gyi, yra men men ne rapkwent xeydoo Dëdyuzh, kazanen men. No Bëd zu lad men rzanen Bëd lo gyi.
Laa fxuz ne mazre nondee wnabdiiz lo Jesus
(Mt. 26:59-66; Mr. 14:55-64; Lc. 22:66-71)
19 Wzelo fxuz ne mazre nondee wnabdiiz men lo Jesus xkwent xpén Ne no le xkwent ne rneluu Ne. 20 Orguin re Ne lo men:
―Noo nes lo yrandxee mén wnii noo, bet ne ngueedx wneluudet noo; yzaandxee dxe wneluu noo mén lenxeydoo Dëdyuzh ledne rdop yra men-Israel. 21 ¿Penak rnabdiiz de lo noo? Lo yra mén ne won ne wzëët noo gunabdiiz; laa men nan gan kox wneluu noo lo men.
22 Zegne re Ne zenga, wgapgue te ke men ne rapkwent xeydoo Dëdyuzh temya gyedkwes Ne, re men lo Ne:
―¿Pe zegwa yke de lo fxuz ne mazre nondee?
23 Wke Ne re Ne:
―Belne nuu ne mal wnii noo, guzëët gan pe ne malzho; per belne wen ne wnii noo, ¿penak wgap de gyedkwes noo?
24 Lex wxaal Anás Ne lo Caifás men ne nak fxuz ne mazre nondee, zengategue nliib Ne.
Wkedxnruu Bëd ste ne rnebeey Bëd Jesus
(Mt. 26:71-75; Mr. 14:69-72; Lc. 22:58-62)
25 Le Bëd benak zuzanen lo gyi. Lex wnabdiiz men ne ndxin nga lo Bëd, re men:
―¿Pe let nodet de nak te xpén mén gwa?
Wke Bëd, re Bëd:
―Let nodet noo.
26 Nga zu te men ne nak xmos fxuz ne mazre nondee, xparyent men ne wtxuug Bëd gyedyag, re men lo Bëd:
―¿Pe let laadet de nga wii noo zu lad yag-olivo yrup de men?
27 Wkedxnruu Bëd ste ne rnebeey Bëd Jesus; orguin wkarëz te ngyedgol.
Wano mén Jesus lo Pilato
(Mt. 27:1-2, 11-14; Mr. 15:1-5; Lc. 23:1-5)
28 Ne zëdyenii lyu, wruno men Jesus ruxyuu Caifás, wano men Ne ruxyuloow gobernador, per wdeedet men lenyuloow, porke nduxo por laa men. Belne ndee men, nuudetre nyu men ne ruxsëë men lo pask. 29 Por neguin wruu Pilato re Pilato lo men:
―¿Pagox rkagyii de ménree?
30 Wke men re men:
―Belne nyakdet men menmal, ndxidnodet noo men lo de.
31 Lex re Pilato lo men:
―Gusano men laa de, gulaa gyelextis lo men zegne zëëd lo xley de.
Wke men re men:
―Noo yra noo yëten noo poder ne yket noo ni te mén.
32 Zenga wak kumplir ne re Ne chene wzëët Ne gan pezee guet Ne. 33 Wberee Pilato wdee ke Pilato lenyuloow, lex wbëz Pilato Ne wnabdiiz men lo Ne, re men:
―¿Pe laa de nak xerrey men-Israel?
34 Lex re Ne:
―¿Pe noze lextoo de rlen negwa ne rnabdiiz de lo noo, u nuu ste mén na we lo de?
35 Wke Pilato, re Pilato:
―¿Pe men-Israel nak noo u? Laake menlaz ke de yra men fxuz ne rnebééy lo yra fxuz wnizkwent de lo noo. ¿Kox wlaa de bes?
36 Lex re Ne:
―Noo rnebééydet noo nee gyëzlyuree. Belne nako ne nee gyëzlyuree rnebééy noo, nyap noo xpén noo ne nlaa dil, chen nnëëzdet men-Israel noo. Per noo rnebééydet noo nee gyëzlyuree.
37 Lex re Pilato:
―¿Rrey nak de cheguin?
Wke Ne re Ne:
―Zegwa we zeg na de, rrey nak noo. Por neguin wal noo no por neguin zëëd noo nee gyëzlyuree por ne yzëët noo ne nli. Yrandxee mén ne zanal ne nli, rkagyedyag men ne rzëët noo.
38 Orguin re Pilato:
―¿Kox nak ne nli?
Wdekwent ke Pilato Jesus lo soldad chen yket men Ne
(Mt. 27:15-31; Mr. 15:6-20; Lc. 23:13-25)
Wluzhse re Pilato zenga, wruu Pilato ste wnii men lo men-Israel, re men:
―Ryenen noo ne bet ne mal wlaadet ménree, por neguin rzëldeto lo noo. 39 Per laa de yra de rap de koxtumber ne lo pask rnab de ne rláá te mén ne nuu chegyiib. Orrenaa, ¿pe rlaan de yselaa noo xerrey men-Israel?
40 Wzelo men rderëz men yra men, re men:
―¡Yselaadet de men gwa! ¡Barrabás guselaa!
No te ngbaan nak Barrabás.