9
Wxaal Jesus yra chibtxup xpén Ne zazëët men xdiiz Dëdyuzh
(Mt. 10:5-15; Mr. 6:7-13)
1 Wbëz Jesus yra chibtxup xpén Ne; lex wdee Ne poder lo men chen koo men menzab lextoo mén no chen yneseyaken men yrandxee mén ne rzhuun. 2 Wxaal Ne men chen yzëët men lo mén zegne rkyeen Dëdyuzh no yneseyaken men mén ne rzhuun. 3 No re Ne lo men yra men:
―Gweeydet de ne ykyiinen de nëz, ni baston, ni bols, ni ne gu de, ni med, ni gweeydet de steb nëz xab de. 4 Kwaskyertee ruyuu ne ydxiin de, nga ykaa de axtegue ne yruu de gyëz guin. 5 Belne nuu gyëz ne ylaandet mén kwii men de, yruu de nga; kwib de guxyudi nii de zegnak te beey ne nadet mén guin nyon men ne wzëët de lo men.
6 Lex wruu men za men gyëz por gyëz, rzëët men xdiznzoon Jesucrist no rneseyaken men yrandxee mén ne rzhuun.
Won Herodes yra ne kalaa Jesus
(Mt. 14:1-12; Mr. 6:14-29)
7 Ne won rrey-Herodes ne kalaa Jesus, axtegue nandet men pe wuu lextoo men porke nuu mén re, Xwa ne rtxobnis wban. 8 Nuuzeg men re, profet-Elías wa wberee; nuuzeg men re, ka txu profet ne wuu chekwlal wban. 9 Per re Herodes:
―Noo wxaal mén ne wa men watxuug men xtoo Xwa. ¿Txu wa ryen diiz ne kalaa yra negwa?
Por neguin rye Herodes gan pezee kwii Herodes Jesus.
Wdee Jesus ne wu gaaymil mén
(Mt. 14:13-21; Mr. 6:30‑44; Jn. 6:1-14)
10 Chene wberee yra xpoxter Jesus, wuu men diiz lo Jesus yra ne wlaa men. Lex wano Ne men te ledne yëtet mén, guex ledne nak gyëz-Betsaida. 11 Per chene waknan méno, wrunal men Ne. Lex watsëlo Ne men, wzelo Ne wzëët Ne zegne rkyeen Dëdyuzh, no wneseyaken Ne mengyiz.
12 Chene che rzëë, wbig yra chibtxup xpoxter Ne lo Ne, re men:
―Gugue lo yra ménree gya men chen tsaye men ledne yne men no chen tsaye men ne gu men ledne nak gyëzwin ne guexdee, porke nee ledne ndxin be, ni te mén nuudeto.
13 Per wke Ne re Ne lo men:
―Laa de gudee ne gu men.
Lex re men lo Ne:
―Per nonchee gaay gyëtxtil no le txup mël neey noo nee, nunegue belne tsa noo tsaka noo ne gu men yra men zeree.
14 Zeg gaaymil nak nonchee mgyeey. Per re Ne lo yra xpén Ne:
―Gugue lo men sob men txupchiigue txupchiigue men.
15 Lex wkyeen men yra mén guin wzob men. 16 Orguin wgoob Ne yra gaay gyëtxtil guin no le yrup mël guin, wkalo Ne gyeybaa, wdee Ne dexkyizhtee lo Dëdyuzh. Wluzh nga wla Ne yra gyëtxtil guin no le yrup mël guin, wdee No lo yra xpén Ne chen ygyiiz meno lo yra mén guin. 17 Wu men yrandxee men axtegue ne wyezaa men, no chene wluzh nga, wsezaa men chibtxup tsegwed yra ne bla ne wrukaa.
Re Bëd ne Jesus nak Crist
(Mt. 16:13-19; Mr. 8:27-29)
18 Te dxe chene kanab Jesus lo Dëdyuzh, nonchee yra Ne xpén Ne ndxin, wnabdiiz Ne lo men, re Ne:
―¿Pe re mén txu nak noo?
19 Wke men re men:
―Nuu men re, Xwa ne rtxobnis nak de; nuuzeg men re, profet-Elías nak de; nuuzeg men re, ka txu ste profet ne wuu chekwlo nak de, laa men wa wban.
20 Orguin wnabdiiz Ne lo men ste, re Ne:
―Laa de naa, ¿pe na de txu nak noo?
Wke Bëd, re Bëd:
―Laa de nak XeCrist Dëdyuzh.
Wzëët Jesus ne guet Ne
(Mt. 16:20-28; Mr. 8:30–9:1)
21 Lex re Jesus lo men ne rut lo guedet meno. 22 No re Ne:
―Men ne wdxiid wak Mén, rap men degne kesentyent gak men sufrir, no ylaandet fxuz ne rnebééy lo yra fxuz men yra fxuz maxter ley no le men ne rnebééy lo men-Israel. Yket men men, per chene gyon gbiz, yban ke men.
23 Zhich guin re Ne lo men yra men:
―Belne nuu mén rlaan gak xpén noo, rap men degne koleedx men xgyelembán men, chidnal men noo, mase kesentyent gak men sufrir yzaandxee dxe. 24 Porke men ne rkaa xgyelembán lextoo, zako perdid; per le men ne rboleedx xgyelembán por ne nak men xpén noo, zap men gyelembán ne nunk luzhdet. 25 ¿Pa ykyiin ne gap mén yrandxee ne nuu gyëzlyuree belne laake men rluzh men, laake men rlaa men perdid? 26 Belne nuu mén rtuunen ne nak men xpén noo o ne rlaleedx men xdiiz noo, laake no Men ne wdxiid wak Mén ytuunen mén guin chene chiid Men ne wdxiid wak Mén ydebxgyelenzoon Dëdyuzh Xuz men no le yra men xangel Dëdyuzh Xuz men. 27 Nligue yna noo lo de yra de, ne nuu de zegne ndxin de nee guetetgue sin ne kwiidet de gak ne rkyeen Dëdyuzh.
Stelel wtsoow lo Jesus
(Mt. 17:1-8; Mr. 9:2-8)
28 Chene wluzh zeg xun gbiz ne re Jesus zenga, wyeep Ne te xtoo gyeey chen ynab Ne lo Dëdyuzh; wzano Ne Bëd no le Xwa no le Jacob. 29 Or ne kanab Ne lo Dëdyuzh, stelel wtsoow lo Ne, wakngyichdoo xab Ne axtegue wkabnii we. 30 Tebegue wlalo txup mgyeey ledne zu Ne, kayuu men diiz yra men Ne. Te men nak Moises, ste men nak Elías. 31 Kesentyent rkabtsa men yrup men; kayuu men diiz yra men Ne ne che wyob guet Ne Jerusalén. 32 Mase kesentyent zëëden Bëd mkaal yra Bëd xkompanyer Bëd, per wzobna men wii men xgyelenzoon Jesus yra Ne mén guin ne zuno Ne. 33 Chene le yrup mén guin zabetxee lo Jesus, re Bëd lo Ne:
―Maxter, ¡wen ne zu noo nee gyon noo zeree! Orree yzhexkwaa noo tson guezh: tebo por laa de, stebo por Moises, stebo por Elías.
Per ni laa Bëd nandet gan pe rnii Bëd. 34 Benak kanii Bëd, tebegue wyab te bëw wrëlo men yra men; kesentyent rdxe Bëd yra Bëd xkompanyer Bëd ne nuu men lad bëw guin yra men. 35 Lex wlen te rëz lad bëw guin, re we:
―Laa XPee noo nee ne ryaan noo; gugon xdiiz mee.
36 Wluzhse wlen rëz guin, wii men tete Jesus wyan. Noze wsoow lextoo men yra men, rut lo wuudetgue men diiz neguin ne wii men.
Wneseyaken Jesus te mee ne nuu menzab lextoo
(Mt. 17:14-21; Mr. 9:14-29)
37 Ne wra gyëël wyët Jesus xtoo gyeey guin yra Ne xpén Ne; kesentyent ndal mén wruu watsëlnëz Ne. 38 Lad yra mén guin za te mgyeey, ndípse wnii men, re men lo Ne:
―Maxter, gukwii gan penak rzak xpee noo zeree, porke tendxee me rap noo. 39 Te menzab rdee lextoo mee, rnegobtsaa men mee, rlaa men ne rzak mee ngyidet gyiz, rnelen men fchiin ruu mee, rzakzi men mee; nadet men yruu men lextoo mee. 40 Che wnab noo lo xpén de ne koo men menzab lextoo mee, per wundet men gan.
41 Wke Ne re Ne:
―¡Ake menmal ne rlaleedxdet Dëdyuzh! ¿Pa axtegue lalre tyemp ykaa noo lad de no ne gun noo de wantar? Gutano xpee de nee.
42 Chene le mee guin zabig lo Ne, wtxoon menzab me lyu, wlaa menzab ne wlen xgyiz mee ste; per wakndux Ne lo menzab, wboo Ne menzab lextoo mee, wneseyaken Ne mee, lex wdekwent Ne me lo xuz mee. 43 Yrandxee mén rzee rzak por yra gyelenzoon ne rlaa Dëdyuzh.
Ne wrup tir wzëët Jesus ne guet Ne
(Mt. 17:22-23; Mr. 9:30-32)
Or ne le yra mén ndxin rzee rzak por yra ne rlaa Jesus, re Ne lo yra xpén Ne:
44 ―Gugon neree wen wenendxee no nitleedxdet do. Men ne wdxiid wak Mén, sdekwent mén men lo mén ne yzakzi men.
45 Per wdeedet men kwent gan pe rna ne re Ne zenga, porke gardet gal ydee men kwento, no wdxe men nnabdiiz men lo Ne gan pe rna diiz guin.
¿Txuzh nak men ne mazre nondee?
(Mt. 18:1-5; Mr. 9:33-37)
46 Zhich guin wzelo xpén Jesus rdildiiz men gan txu men nak men ne mazre nondee lad men yra men. 47 Ne wyenen Jesus ne rdildiiz men, wlis Ne te mëdwin, wzu Ne mëdwin guin koo Ne. 48 Lex re Ne lo men:
―Belne por la noo rukas mén te men ne nak zegnak mëdwinree, noo nga rukas men; no belne rukas men noo, Xuz noo nga ne wxaal noo zëëd noo rukas men. Por neguin men ne zhi non lad de yra de, laa men nak ne mazre nondee.
Te mén ne kaboo menzab lextoo mén
(Mr. 9:38-40)
49 Lex re Xwa lo Jesus:
―Maxter, wan noo te mén ne ka kaboo menzab lextoo mén por la de, per wsoow noo porke nuudet men lad be.
50 Per re Ne lo men:
―Nsoowdet de; porke mén ne nuudet konter por laa be, xfabor be nuu men.
Wakndux Jesus lo Jacob no le lo Xwa
51 Chene che wyob gyeep Jesus gyeybaa, wguu xtoo Ne ne zaleen zaleenendxee Ne Jerusalén. 52 Wxaal Ne tebëd xpén Ne wzanergue; wa men te gyëz ne nak lo lyu ne la Samaria chen ye men ledne kwë́z men yra men Ne. 53 Per nadet men-Samaria ndee ledne nbë́z men yra men Ne porke wyenen men ne Jerusalén za men yra men Ne. 54 Chene wii Jacob yrup Jacob Xwa ne wlaa yra mén guin zenga, re men lo Ne:
―Dechey, ¿pe rlaan de ynab noo ne ylen gyi gyeybaa yluzho yra ménree zegne wlaa profet-Elías?
55 Lex wcheree lo Ne, wakndux Ne lo men yrup men, re Ne:
―Laa de nandet de txu lo espíritu ngab de. 56 Men ne wdxiid wak Mén zëëdet men ne ygyitxee men xgyelembán mén, sinke le men zëëd ne yselaa men xgyelembán mén.
Lex wka Ne nëz za Ne ste gyëz yra Ne men.
Men ne rlaan tsanal Jesus
(Mt. 8:19-22)
57 Ne za Jesus nëz yra Ne men, re te mgyeey lo Ne:
―Dechey, sanal noo de ledne tsatee de.
58 Wke Ne re Ne lo men:
―Mëëz rap ma xebluu maa, maa ne rzhobee rap ma xeftxëës maa; per le Men ne wdxiid wak Mén, yëten men ni ledne gyix xtoo men.
59 Lex re Ne lo men ste men:
―Gutanal noo.
Per wke men re men:
―Dechey, primer gudee si tsa noo gugyeer noo xuz noo, lex sanal noo de.
60 Wke Ne re Ne:
―Gudee si gugyeer mengut semengut mengut; per le laa de gutsa yzëët de ne rkyeen Dëdyuzh.
61 Lex re men ste men lo Ne:
―Dechey, sanal noo de, per primer gudee si tsaluu noo diiz lo xfamilye noo.
62 Per re Ne lo men:
―Men ne rnëëz nii rad, lex rcheree lo men por zhich men, ngyidet men por ne ylaa men ne rkyeen Dëdyuzh.